SL Uradni list Evropske unije C 181/5

Obvestilo o sodbah Splošnega sodišča z dne 15. septembra 2016 v zadevah T-80/14, T-111/14 do T-121/14 in T-139/14 v zvezi z Izvedbeno uredbo Sveta (EU) št. 1194/2013 o uvedbi dokončne protidampinške dajatve in dokončnem pobiranju začasne dajatve, uvedene na uvoz biodizla s poreklom iz Argentine in Indonezije ter v skladu s priporočili in sklepi, ki jih je sprejel Organ Svetovne trgovinske organizacije za reševanje sporov v sporih DS473 in DS480 (EU – protidampinški ukrepi za biodizel)

(2018/C 181/05)

Sodbe

Splošno sodišče Evropske unije (v nadaljnjem besedilu: Splošno sodišče) je 15. septembra 2016 izdalo sodbe v zadevah T-80/14, T-111/14 do T-121/14 (1) in T-139/14 (2) (v nadaljnjem besedilu: sodbe), s katerimi sta bila člena 1 in 2 Izvedbene uredbe Sveta (EU) št. 1194/2013 z dne 19. novembra 2013 o uvedbi dokončne protidampinške dajatve in dokončnem pobiranju začasne dajatve, uvedene na uvoz biodizla s poreklom iz Argentine in Indonezije (v nadaljnjem besedilu: prvotna uredba) (3) razglašena za nična v delu, v katerem se nanašata na tožeče stranke v navedenih zadevah (v nadaljnjem besedilu: zadevni proizvajalci izvozniki) (4). Svet Evropske unije se je najprej na sodbe pritožil. Vendar so bile pritožbe po odločitvi Sveta, da zadeve umakne, 2. in 5. marca 2018 (5) izbrisane iz vpisnika Evropskega sodišča. Zato so sodbe postale dokončne in pravnomočne od datuma njihove razglasitve.

Splošno sodišče je menilo, da institucije niso pravno zadostno dokazale, da je zaradi sistema diferenciranih izvoznih davkov, po katerem so se za surovine in biodizel uporabljale različne davčne stopnje, prišlo do znatnega izkrivljanja cen glavnih surovin, ki se uporabljajo za proizvodnjo biodizla v Argentini in Indoneziji. Odločilo je, da institucije ne bi smele sprejeti stališča, da cena surovin ni bila ustrezno izražena v evidencah preiskanih argentinskih in indonezijskih proizvajalcev izvoznikov, in da bi se te evidence morale upoštevati pri konstruiranju normalne vrednosti za biodizel, proizveden v Argentini in Indoneziji.

Po sodbah Splošnega sodišča je Organ STO za reševanje sporov 26. oktobra 2016 sprejel poročilo odbora, kakor je bilo spremenjeno s poročilom pritožbenega organa (v nadaljnjem besedilu: poročili o Argentini) (6), v sporu „Evropska unija – protidampinški ukrepi za biodizel iz Argentine (DS473)“. Organ za reševanje sporov je 28. februarja 2018 sprejel tudi poročilo odbora v sporu „Evropska unija – protidampinški ukrepi za biodizel iz Indonezije (DS480)“ (v nadaljnjem besedilu: poročilo o Indoneziji) (7).

V poročilih o Argentini in Indoneziji je bilo med drugim ugotovljeno, da prilagoditev stroškov, ki jo je Unija izvedla v prvotni uredbi, ni združljiva s pravom STO. Poleg tega je bilo v poročilu o Indoneziji ugotovljeno, da Unija v nasprotju s pravom STO pri izračunu stopenj dampinga ni določila zgornje meje dobička. V poročilu o Indoneziji so bile ugotovljene tudi nekatere nedoslednosti pri izračunu, povezanem s posameznimi družbami, ter dodatna vprašanja, povezana s škodo.

Komisija je na podlagi poročil o Argentini začela pregled (8) v skladu s členom 1(3) Uredbe (EU) 2015/476 Evropskega parlamenta in Sveta (9) (v nadaljnjem besedilu: pregled). Na podlagi pregleda je sprejela Izvedbeno Uredbo (EU) 2017/1578 o spremembi prvotne uredbe (v nadaljnjem besedilu: uredba o spremembi) (10).

Komisija je ob začetku pregleda napovedala, da je po njenem mnenju primerno preučiti posledice ugotovitev poročil o Argentini tudi za ukrepe, ki so bili uvedeni za biodizel iz Indonezije, saj se zdi, da so pravne razlage iz poročil o Argentini pomembne tudi za preiskavo v zvezi z Indonezijo.

Vendar je Komisija med pregledom prejela več pripomb zainteresiranih strani, ki so se nanašale zlasti na vprašanje, kako je mogoče razlago poročil o Argentini uporabiti za ukrepe v zvezi z biodizlom iz Indonezije. Komisija je menila, da je za analizo pripomb v zvezi z Indonezijo potrebno več časa, in se odločila, da v uredbo o spremembi ne vključi preučitve Indonezije, temveč pregled v delu, ki se nanaša na Indonezijo, ohrani odprt.

Posledice

Institucije Unije morajo v skladu s členom 266 PDEU sprejeti ukrepe, potrebne za izvršitev sodb Splošnega sodišča. Kadar je postopek sestavljen iz več upravnih korakov, velja, da razglasitev ničnosti enega od korakov ne pomeni, da je za ničnega razglašen celoten postopek (11). Protidampinška preiskava je primer takega postopka, sestavljenega iz več ukrepov.

V skladu s sodno prakso Sodišča se lahko postopek za nadomestitev ničnega akta nadaljuje točno na tistem mestu, na katerem je prišlo do nezakonitosti. Institucije Unije imajo pri upoštevanju sodb možnost odpraviti tiste vidike prvotne uredbe, ki so privedli do njene ničnosti v zvezi z zadevnimi proizvajalci izvozniki (12).

Komisija bi morala poleg izreka sodb upoštevati tudi razloge, ki so privedli do teh sodb in pomenijo njihovo bistveno podlago, kolikor so bili potrebni za določitev točnega pomena tega, kar je bilo navedeno v izreku (13). Druge ugotovitve iz prvotne uredbe, ki niso bile izpodbijane v predpisanih rokih ali pa so bile izpodbijane, vendar je bilo izpodbijanje s sodbami Splošnega sodišča zavrnjeno, in tako niso privedle do razglasitve ničnosti izpodbijane uredbe, ostajajo veljavne.

Komisija, da bi izpolnila svoje obveznosti, nadaljuje protidampinško preiskavo v zvezi z uvozom biodizla s poreklom iz Argentine in Indonezije točno na tistem mestu, na katerem je prišlo do nezakonitosti. V tem primeru bi bilo treba ob upoštevanju sodb ponovno preučiti neupoštevanje cene surovin, kakor je izražena v evidencah argentinskih in indonezijskih proizvajalcev izvoznikov.

Poleg tega mora Komisija protidampinške ukrepe, uvedene na uvoz biodizla iz Argentine in Indonezije, uskladiti s priporočili in sklepi iz poročil Organa STO za reševanje sporov.

Razglasitev ničnosti prvotne uredbe s strani Splošnega sodišča v zvezi z zadevnimi proizvajalci izvozniki vpliva tudi na veljavnost uredbe o spremembi. Ker je uredba o spremembi spremenila uredbo, ki je bila medtem razglašena za nično, je tudi sama postala nična v zvezi z zadevnimi proizvajalci izvozniki in se zanje tudi ne uporablja.

Komisija se lahko odloči, da ponovnega začetka protidampinškega postopka ne bo omejila na zadevne proizvajalce izvoznike in da bo ugotovitve razširila na vse proizvajalce izvoznike iz Argentine in Indonezije. Poleg tega bi bilo treba pri ponovnem začetku postopka upoštevati ne le utemeljitev sodb, temveč tudi ugotovitve iz poročil o Argentini in Indoneziji.

Ponovni začetek postopka

Zato Komisija ponovno začenja protidampinško preiskavo v zvezi z uvozom biodizla s poreklom iz Argentine in Indonezije, ki je privedla do sprejetja prvotne uredbe, in zaključuje tekoči pregled, kolikor ta zadeva Indonezijo (14).

Pisna stališča in možnost zaslišanja

Vsi proizvajalci izvozniki in industrija Unije so pozvani, da izrazijo svoja stališča ter predložijo informacije in dokaze. Če ni določeno drugače, mora Komisija te informacije in dokaze prejeti v treh tednih od datuma objave tega obvestila v Uradnem listu Evropske unije.

Zainteresirane strani lahko tudi zahtevajo zaslišanje pred preiskovalnimi službami Komisije. Za zaslišanja o vprašanjih, ki se nanašajo na začetno fazo preiskave, je treba vložiti pisni zahtevek in navesti razloge zanj v 15 dneh od datuma objave tega obvestila.

Navodila za predložitev pisnih stališč in korespondenco

Za informacije, ki se predložijo Komisiji za namen preiskav trgovinske zaščite, ni mogoče uveljavljati avtorskih pravic. Preden zainteresirane strani Komisiji predložijo informacije in/ali podatke, za katere veljajo avtorske pravice tretje osebe, morajo imetnika avtorskih pravic zaprositi za posebno dovoljenje, s katerim ta Komisiji izrecno dovoli (a) uporabo informacij in podatkov za namen tega postopka trgovinske zaščite in (b) predložitev informacij in/ali podatkov zainteresiranim stranem v tej preiskavi v obliki, ki jim omogoča, da uveljavljajo svojo pravico do obrambe.

Vsa pisna stališča in korespondenca, ki jih zainteresirane strani predložijo kot zaupne, se označijo z „Limited“ (15).

Če zainteresirane strani predložijo informacije z oznako „Limited“, jim morajo v skladu s členom 19(2) Uredbe (EU) 2016/1036 Evropskega parlamenta in Sveta (16) (v nadaljnjem besedilu: osnovna uredba) priložiti nezaupne povzetke in jih označiti s „For inspection by interested parties“. Ti povzetki morajo biti dovolj podrobni, da zajamejo bistvo zaupnih informacij. Če zainteresirana stran zaupnim informacijam ne priloži nezaupnega povzetka v predpisani obliki in zahtevane kakovosti, takšne informacije morda ne bodo upoštevane.

Zainteresirane strani so pozvane, da po elektronski pošti pošljejo vsa stališča in zahtevke, tudi skenirane kopije pooblastil in potrdil, razen obsežnih odgovorov, ki se predložijo na CD-ROM-u ali DVD-ju osebno ali s priporočeno pošto. Če zainteresirane strani uporabijo elektronsko pošto, pomeni, da se strinjajo s pravili, ki veljajo za elektronsko pošiljanje, kot so navedena v dokumentu „KORESPONDENCA Z EVROPSKO KOMISIJO V ZADEVAH GLEDE TRGOVINSKE ZAŠČITE“, ki je objavljen na spletnem mestu Generalnega direktorata za trgovino: http://trade.ec.europa.eu/doclib/docs/2014/june/tradoc_152583.pdf. Zainteresirane strani morajo v sporočilu navesti svoje ime, naslov, telefonsko številko in veljaven elektronski naslov ter zagotoviti, da gre za uraden in delujoč poslovni elektronski naslov podjetja, ki se pregleduje in uporablja vsak dan. Komisija bo po prejemu kontaktnih podatkov z zainteresiranimi stranmi komunicirala zgolj po elektronski pošti, razen če te izrecno zaprosijo za prejemanje vseh dokumentov Komisije po drugi poti ali če vrsta dokumenta zahteva uporabo priporočene pošte. Zainteresirane strani lahko nadaljnja pravila in informacije v zvezi s korespondenco s Komisijo, vključno z veljavnimi načeli za predložitev stališč po elektronski pošti, najdejo v zgoraj navedenih navodilih za komuniciranje z zainteresiranimi stranmi.

Naslov Komisije za korespondenco:

European Commission Directorate-General for Trade Directorate H Office: CHAR 04/034 1049 Bruxelles/Brussel BELGIQUE/BELGIË E-naslov: TRADE-AD593A-BIODIESEL@ec.europa.eu

Nesodelovanje

Če katera koli zainteresirana stran zavrne dostop do potrebnih informacij, jih ne predloži v predpisanih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo ugotovitve, in sicer pozitivne ali negativne.

Če se ugotovi, da je katera koli zainteresirana stran predložila napačne ali zavajajoče informacije, se te ne upoštevajo, uporabijo pa se razpoložljiva dejstva.

Če zainteresirana stran ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 18 osnovne uredbe, je lahko izid za to stran manj ugoden, kot bi bil, če bi sodelovala.

Če se odgovor ne predloži v računalniški obliki, se to ne šteje za nesodelovanje, če zainteresirana stran dokaže, da bi ji predložitev odgovora v zahtevani obliki povzročila nerazumno dodatno obremenitev ali nerazumne dodatne stroške. Zainteresirana stran mora o tem takoj obvestiti Komisijo.

Pooblaščenec za zaslišanje

Zainteresirane strani lahko zahtevajo posredovanje pooblaščenca za zaslišanje v trgovinskih postopkih. Pooblaščenec za zaslišanje je posrednik med zainteresiranimi stranmi in preiskovalnimi službami Komisije.

Pooblaščenec za zaslišanje obravnava zahtevke za dostop do dokumentacije, nestrinjanja z zaupnostjo podatkov, zahtevke za podaljšanje rokov in vse druge zahtevke v zvezi s pravicami do obrambe zainteresiranih strani ter zahtevke tretjih oseb, ki se lahko vložijo med postopkom. Vse zahtevke je treba predložiti pravočasno, da se ne ogrozi pravilno izvajanje postopkov.

Pooblaščenec za zaslišanje lahko organizira zaslišanja in nastopi kot posrednik, da se v celoti upoštevajo pravice zainteresiranih strani do obrambe.

Zahtevek za zaslišanje pri pooblaščencu za zaslišanje je treba vložiti pisno in navesti razloge zanj.

Pooblaščenec za zaslišanje ravno tako omogoči vpletenim stranem, da med zaslišanjem predstavijo različna stališča in nasprotne argumente, med drugim v zvezi z izvrševanjem sodbe.

Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino: http://ec.europa.eu/trade/trade-policy-and-you/contacts/hearing-officer/.

Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta (17).

Informacije za carinske organe

Dokončne protidampinške dajatve, plačane v skladu s prvotno uredbo, na uvoz biodizla, ki se trenutno uvršča pod oznake KN ex 1516 20 98 (oznake TARIC 1516209821, 1516209829 in 1516209830), ex 1518 00 91 (oznake TARIC 1518009121, 1518009129 in 1518009130), ex 1518 00 95 (oznaka TARIC 1518009510), ex 1518 00 99 (oznake TARIC 1518009921, 1518009929 in 1518009930), ex 2710 19 43 (oznake TARIC 2710194321, 2710194329 in 2710194330), ex 2710 19 46 (oznake TARIC 2710194621, 2710194629 in 2710194630), ex 2710 19 47 (oznake TARIC 2710194721, 2710194729 in 2710194730), 2710 20 11, 2710 20 15, 2710 20 17, ex 3824 99 92 (oznake TARIC 3824999210, 3824999212, 3824999220), 3826 00 10 in ex 3826 00 90 (oznake TARIC 3826009011, 3826009019 in 3826009030), ki ga proizvajajo zadevni proizvajalci izvozniki, kot je določeno v tabeli v nadaljevanju, in začasne dajatve, dokončno pobrane v skladu s členom 2 navedene uredbe, je treba povrniti ali odpustiti. Povračilo ali odpust je treba zahtevati pri nacionalnih carinskih organih v skladu z veljavno carinsko zakonodajo.

Dodatna oznaka TARIC Argentina Unitec Bio SA, Buenos Aires B785 (*1) Molinos Agro SA, Buenos Aires B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza SA, General Deheza B782 Bunge Argentina SA, Buenos Aires B782 Cargill SACI, Buenos Aires B785 (*1) Louis Dreyfus Commodities S.A., Buenos Aires B783 Indonezija PT Pelita Agung Agrindustri, Medan B788 PT Ciliandra Perkasa, Jakarta B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Razkritje

Vsi proizvajalci izvozniki in industrija Unije bodo obveščeni o ugotovitvah te preiskave in bodo imeli možnost predložiti pripombe.

(1) UL C 402, 31.10.2016, str. 28.

(2) UL C 392, 24.10.2016, str. 26.

(3) UL L 315, 26.11.2013, str. 2.

(4) Argentinski proizvajalci izvozniki Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities S.A. (LDC Argentina SA) ter indonezijski proizvajalci izvozniki PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas).

(5) Sklepi predsednika Sodišča z dne 15. februarja 2018 v združenih zadevah C-602/16 P in od C-607/16 P do C-609/16 P ter z dne 16. februarja 2018 v zadevah C-603/16 P do C-606/16 P.

(6) STO, Poročilo pritožbenega organa, AB-2016-4, WT/DS473/AB/R, 6. oktober 2016, in STO, Poročilo odbora, WT/DS473/R, 29. marec 2016.

(7) STO, Poročilo odbora, WT/DS480/R, 25. januar 2018.

(8) Obvestilo o začetku glede protidampinških ukrepov, ki veljajo za uvoz biodizla s poreklom iz Argentine in Indonezije v skladu s priporočili in sklepi Organa za reševanje sporov Svetovne trgovinske organizacije v sporu EU – protidampinški ukrepi za biodizel (DS473) (UL C 476, 20.12.2016, str. 3).

(9) Uredba (EU) 2015/476 Evropskega parlamenta in Sveta z dne 11. marca 2015 o ukrepih, ki jih Unija lahko uvede na podlagi poročila, ki ga sprejme Organ STO za reševanje sporov v zvezi s protidampinškimi in protisubvencijskimi zadevami (UL L 83, 27.3.2015, str. 6).

(10) Izvedbena uredba Komisije (EU) 2017/1578 z dne 18. septembra 2017 o spremembi Izvedbene uredbe (EU) št. 1194/2013 o uvedbi dokončne protidampinške dajatve in dokončnem pobiranju začasne dajatve, uvedene na uvoz biodizla s poreklom iz Argentine in Indonezije (UL L 239, 19.9.2017, str. 9).

(11) Sodba v zadevi T-2/95, Industrie des poudres sphériques (IPS) proti Svetu, Recueil 1998, str. II-3939.

(12) Sodba v zadevi C-458/98 P, Industrie des poudres sphériques (IPS) proti Svetu, Recueil 2000, str. I-08147.

(13) Sodba v zadevi T-89/00, Europe Chemi-Con (Deutschland) GmbH proti Svetu, Recueil 2002, str. II-3651, str. 39.

(14) Glej opombo 8.

(15) Dokument z oznako „Limited“ se šteje za zaupen dokument v skladu s členom 19 Uredbe (EU) 2016/1036 Evropskega parlamenta in Sveta (UL L 176, 30.6.2016, str. 21) in členom 6 Sporazuma STO o izvajanju člena VI GATT 1994 (Protidampinški sporazum). Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(16) Uredba (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (UL L 176, 30.6.2016, str. 21).

(17) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

(*1) B785 je dodatna oznaka TARIC, objavljena v Izvedbeni uredbi (EU) št. 1194/2013. Dodatna oznaka TARIC, ki je trenutno povezana s temi družbami, je C330.